Газетхэр, телевиденэр зыхуэкIуэ IэмалыщIэхэм ятеухуауэ
КъБР-м и Парламентым ЩэнхабзэмкIэ, хъыбарегъащIэ IэнатIэхэмрэ граждан жылагъуэ IуэхущIапIэхэм зегъэужьынымкIэ и комитетым фокIадэм и 20-м иригъэкIуэкIа зэIущIэм щытепсэлъы-хьащ республикэм щылажьэ хъыбарегъащIэ IуэхущIапIэхэм я лэжьыгъэм — я ехъулIэныгъэхэмрэ зыпэщIэт гугъуехьхэмрэ.
ЗэIущIэм хэтащ КъБР-м и Парламентым и УнафэщI Егоровэ Татьянэ, КъБР-м и Iэтащхьэмрэ Правительствэмрэ я лIыкIуэу Парламентымрэ суд IуэхущIапIэхэмрэ щыIэ ДыщэкI Мадинэ, депутатхэр, хъыбарегъащIэ IэнатIэхэм я лIыкIуэхэр, газетхэмрэ журналхэмрэ я редактор нэхъыщхьэхэр, КъБР-м и Жылагъуэ палатэм, КъБР-м и Парламентым и ЩIалэгъуалэ палатэм хэтхэр. Ар иригъэкIуэкIащ комитетым и унафэщI Пащты Борис.
ЗэIущIэр къыщызэIуихым, Егоровэ Татьянэ жиIащ хъыбарыщIэхэм мыхьэнэш-хуэ яIэ щыхъуа иджырей зэманым ахэр цIыхухэм яIэрызыгъэхьэ Iэмал нэхъыщхьэхэм ящыщ зы зэрыхъуар хъыбарегъащIэ IэнатIэхэр. Ауэ щыхъукIи, Iэмалхэр нэхъыбэ икIи зэмылIэужьыгъуэ зэрыхъуам къыхэкIыу, хъыбарегъащIэ IэнатIэхэм я къалэнхэм къахохъуэ — я псынщIагъкIи, хъыбар къэтыкIэм и фIагъкIи абыхэм ехьэехуэн хуейуэ.
— Мы IэнатIэм зегъэужьыныр зи пщэ дэлъ IуэхущIапIэхэм зэфIагъэкIыр мащIэкъым. АрщхьэкIэ гугъуехьхэми я бжыгъэм хэ-щIыркъым. Мы зэманым псом нэхърэ нэхъыбэу дызытегузэвыхьыр, зэрыфщIэщи, 2019 гъэм и мэкъуауэгъуэм телевиденэм и аналог къэгъэлъэгъуэкIэр зэрызэхуащIыпэнурщ. Зэман къытхуэнам ди къару псори етхьэлIэн хуейщ а зэхъуэкIыныгъэхэм цIыхубэр щыгъуазэ тщIыным, нэхъ хуэмыщIахэм зыхуэныкъуэну Iэмэпсымхэр къахуэщэхуным теухуауэ, — жиIащ Егоровэ Татьянэ.
Республикэм и хъыбарегъащIэ IэнатIэхэм я лэжьыгъэм теухуауэ зэIущIэм къыщыпсэлъащ «КъБР-Медиа» IуэхущIапIэм и унафэщIым и къуэдзэ Дзыгъул МуIэед. Абы зэрыжиIамкIэ, 2018 гъэм Iуэхухэр къызэрагъэпэщыным сом мелуан 377,9-рэ хухахащ, абы щыщу щэкIуэгъуэм и 20-м ирихьэлIэу къагъэсэбэпар сом мелуан 231,3-рэ мэхъу. 2018 гъэм и щIышылэм хуэзэу кредит щIыхуэр сом мелуан 52,7-рэ мэхъу: полиграф Iуэхутхьэбзэхэм сом мелуан 33,7-рэ хуэзэу, связым — сом мелуан 14,5-рэ.
Къэпсэлъам жиIащ щэкIуэгъуэм и 1-м ирихьэлIэу, республикэм къыщыдэкI газетхэм псоми зэхэту я тиражыр мини 159-рэ зэрыхъур, журналхэр — мин 85-рэ. Апхуэдэуи абы къызэхуэсахэм ягу къигъэкIыжащ 2018 гъэм и щIышылэм къыщыщIэдзауэ «Кабардино-Балкарская правда», «Адыгэ псалъэ», «Заман» республикэ газетхэр тхьэмахуэм щэ къыдэкIыу зэращIар.
Дзыгъулыр щхьэхуэу тепсэлъыхьащ «Къэбэрдей-Балъкъэр» телеканалым иIэ IэмалыщIэхэм. Абы зэрыжиIамкIэ, мы зэманым ар ялъоIэс республикэм щыпсэухэм я процент 76-м. 2018 гъэм и фокIадэм къызэIуахащ «Къэбэрдей-Балъкъэр» ВТК-м иджырей мардэхэм тет IэмэпсымэхэмкIэ зэщIэузэда и студиещIэр. Дзыгъулыр къытеувыIащ къэкIуэну зэманым республикэм и телевиденэм зэрызрагъэужьынуми. Ди телеканалым цIыху нэхъыбэ къызэщIиубыдэн папщIэ, ар жэщми махуэми лажьэу урысейм и спутник оператор нэхъ лъэщхэм ящыщ зым хагъэхьэну я мурадщ. Къапщтэмэ, мы зэманым КИФЩI-м щылажьэ телекомпание псоми а Iуэхур зэфIагъэхьащ. ЗэIущIэм къызэрыщыхагъэщамкIэ, телеканалыр спутник операторым хагъэхьэн щхьэкIэ, нэхъапэ сом мелуан 25-рэ халъхьэн хуейщ.
Телевиденэр бжыгъэ къэгъэлъэгъуэкIэм хуэгъэкIуэным республикэр хуэхьэзырщ. Ауэ абы щхьэкIэ цIыхухэр зыхуеину техникэ Iэмэпсымэхэр къищэхуным пэмылъэщынкIэ хъунухэр ягъэбелджылын мурадкIэ ирагъэкIуэкIа къэпщытэныгъэхэм къагъэлъэгъуащ, зи закъуэу псэу, ныкъуэдыкъуэ, унагъуэ хуэмыщIа жыпIэми, бжыгъэр зи лъабжьэ телеприёмникхэр цIыху мини 3-рэ 153-м зэрамыIэр, абыхэм ящыщу 157-р пенсэм щысщ. ЗэIущIэм щыжаIащ бжыгъэ къэгъэлъэгъуэкIэр абыхэм хузэтраухуэным щIалэгъуалэ зэгухьэныгъэхэм хэтхэр кърашэлIэн зэрыхуейр.
ЗэIущIэм къыщыпсэлъащ ВГТРК-м и «Къэбэрдей-Балъкъэр» КъТРК»-м и унафэщIым и къуэдзэ Суйдым Беслъэн, КъБР-м и Журналистхэм я зэгухьэныгъэм и унафэщIым и къуэдзэ Ульяновэ Татьянэ, КъБР-м узыншагъэр хъумэнымкIэ и министрым и дэIэпыкъуэгъу Щомахуэ Лилэ, КъБР-м и Жылагъуэ палатэм щэнхабзэмрэ хъы-барегъащIэ IэнатIэхэмкIэ и комиссэм и унафэщI, «Адыгэ псалъэ» газетым и редактор нэхъыщхьэ ХьэфIыцIэ Мухьэмэд, район газетхэм я унафэщIхэр. ХьэфIыцIэ Мухьэмэд къыхигъэщащ республикэ газетхэр тхьэмахуэм тхуэ къыдэкIыу ящIыжын хуейуэ къызэрилъытэр. ЗэIущIэм щыжаIахэр къыхэлъытауэ зэлэжьынухэр яубзыхуащ.
Белгъэрокъуэ Марьянэ.
